Mozdulj, Metró!

A mi csoportunk a civil témahét során egy négytagú egyesületet alapított, melynek neve: Mozdulj, Metró! Az egyesület célja hosszútávon felhívni az emberek figyelmét arra, mennyire fontos a kellő mennyiségű testmozgás és milyen következményei vannak a mozgásszegény életmódnak. Projektünkkel azt szerettük volna elérni, hogy az emberek erre ráébredjenek, és többet mozogjanak. A rövidtávú cél maga a ráébresztés, hogy elgondolkozzanak, ők mennyit mozognak és akarjanak ezen változtatni.   
Ennek a megvalósítási módja egy gerilla-akció volt a metrón. Lényege, hogy feltűnő sport felszerelésben (futó cucc vagy búvárszemüveg pipával) utazunk a járművön, miközben ennek megfelelő mozgásokat végzünk és szórólapot osztunk. (Mindezt természetesen úgy, hogy az utasokat ne zavarjuk.) Azért a metrót választottuk helyszínnek, mert egyszerre szerettünk volna kreatívak lenni, és minél több emberhez, minél több társadalmi réteghez és korosztályhoz eljutni. Mivel a metrószerelvény egy zárt és nem túl széles hely, ezért jó feltűnő, ha pár emberke színes sport cuccban ugrabugrál.   
A társadalomnak mindez azért hasznos, mert ha komolyan veszi azt, amire fel akarjuk hívni a figyelmét, akkor teljesebb és egészségesebb életet élhet. A támogatónknak, aki a mi esetünkben a Gyalog-Galopp (sport) Egyesület volt, azért érte meg minket támogatni, mert mi a szórólapok segítségével hozzájuk irányítottuk az érdeklődőket. Mi pedig nagyon élveztük az egész akciót, amit szemmel láthatóan az utasok is élveztek. Azért választottuk a megvalósításnak ezt a formáját, mert valami vicceset akartunk valamit, amit mi is szívesen csinálunk és általa másokat is felvidíthatunk úgy, hogy közben tényleges haszna is van.   
A Gyalog-Galopp Egyesülettel az egyik csapattagon keresztül kerültünk kapcsolatba. Neki van ott ismerőse. Mikor telefonon felkerestük őket nagyon lelkesek voltak. Most ugyan nem tudtak részt venni az eseményen, de örömmel adták hozzá a nevüket.   
Összesen négy nap állt a rendelkezésünkre, de ebből az utolsó már a bemutatókról szólt. Az első két nap megterveztük az akciót. Pontos ütemtervet késztettünk, összegyűjtöttük a szükséges kellékeket. Kitaláltuk, hogy nézzen ki a szórólap, milyen szöveg kerüljön rá. Végül olyan sokkoló tényeket írtunk, melyek nagyrészt a mozgásszegény életmódnak köszönhetőek valamint a mozgásban gazdag életmód legfőbb előnyeit. Harmadik nap került sor a gerilla-akcióra. Délután egy óra körül kezdtünk neki. Támaszpontunk a Batthyány téren parkoló lakóautó volt, amit a csapat egyik tagjának az édesapja adott nekünk kölcsön. Először futó cuccban mentünk le a metróba. Felszállás után mindig bemelegítéssel kezdtünk, majd pár megállón keresztül futottunk és közben az egyikünk osztotta a szórólapokat az utasoknak. Futásból több kört is csináltunk. Aztán jött az úszás. Hétköznapi ruhában és búvárszemüvegben, úszósapkában voltunk, az egyikünkön egy köntös is volt. A feltűnőbb, és metrón szokatlanabb viselet miatt itt elég volt a szórólaposztás.  
Az akció öt órán keresztül tartott. Az összes szórólapunk elfogyott (400 db). Azt ugyan nem tudhatjuk, hogy egyesületünk hosszútávú célja mennyire fog megvalósulni, de a rövidtávút illetően sikerrel jártunk. Legalábbis az emberek reakciójából egyértelműen erre lehet következtetni. Egyik alkalommal a peronon való várakozás közben még egy lelkes peronőrhöz is szerencsénk volt. Az egyik csapatag, pedig az akció után pár órával találkozott a Mammutban egy fiatal párral, akinél a mi szórólapunk volt és az eseményről beszélgettek. Nagyon tetszett nekik és jó ötletnek tartották. Reméljük, hogy a projektünk hosszútávú célja is megvalósul és az emberek többet fognak sportolni, mint most.

Készítették: Gáspár Tamara, Monostori Boróka, Ralbovszki Dorottya, Szepes Anna.